**Metelkova bralnica 2019**

Odkar je Unesco 23. april proglasil za svetovni dan knjige, ga slavimo po vsem svetu, zadnja leta tudi ponoči. S knjižnim ponočevanjem so začeli v Nemčiji, ZDA, Veliki Britaniji in na Irskem, izjemno prodorna Noč knjige od leta 2012 poteka na sosednjem Hrvaškem, leta 2014 pa je v sodelovanju s hrvaškimi kolegi prvič zaživela tudi v Sloveniji in Srbiji.

To je mednarodni dogodek, ki knjigo in branje postavlja med pomembne gradnike zdrave družbe, nagovarja vse generacije bralcev.

**Tudi na naši šoli** smo se letos ponovno pridružili VSESLOVENSKEMU IN MEDNARODNEMU knjižnemu ponočevanju, ki smo ga poimenovali **METELKOVA BRALNICA**. To se je zgodilo v **petek, 12. aprila** **2019**, od 16. ure dalje in v **soboto, 13. aprila 2019**, od 7. do 10. ure v prostorih šole – šolske knjižnice, ko se je knjižnemu popotovanju pridružilo 16 četrtošolcev s šolsko knjižničarko Marinko Cerinšek in učiteljico Andrejko Štimpfel.

**ZAKAJ?**

Dvigniti zavest o branju, opogumljati duh in bistriti pogled, branje v družbi vrstnikov je prijetno.

**Naši cilji,** ki smo jih tudi uresničili, so bili: obeležiti Knobleharjevo leto in se tako pridružiti praznovanju 200. obletnice Knobleharjevega rojstva v Občini Škocjan in na naši šoli, zato smo tudi prisluhnili zelo zanimivemu potopisnemu predavanju g. Davida Hrovata o Iranu, nato pa spoznavali življenje otrok po svetu.

Po večerji smo prebirali zgodbe iz knjige Benke Pulko in Janje Vidmar **Otroci sveta** in spoznali, da danes po svetu še vedno živijo otroci, ki se borijo za vsakdanji kruh, in kar je še bolj zaskrbljujoče – za svojo varnost, izobrazbo, za šolanje. Zgodba o pogumni deklici Malali iz Pakistana **Vsak dan je Malalin dan** je to potrdila in nepozabna je njena misel: **En svinčnik, en učitelj, en učenec in ena knjiga lahko spremenijo svet.**

**V svojih pismih so ji četrtošolci zapisali nekaj spodbudnih besed in si bili enotni, da se njim za marsikaj ni treba boriti, predvsem pa je najpomembneje, da skupaj s svojimi starši in vrstniki živijo v miru, kar je velika dragocenost; za vse, kar imamo, smo lahko hvaležni.**

**Posebno doživetje pa je bilo spanje v šoli – v učilnici in šolski knjižnici. Sobotni čas do odhoda domov je hitro minil: jutranje branje, zajtrk, pospravljanje in oblikovanje svojih vtisov.**

Metelkarji bralci – bralničarji so tako petkovo popoldne in sobotno dopoldne preživeli prijetno s koristnim: **družili so se s knjigo in z vrstniki – sošolci ter se veliko pogovarjali**.

Za Metelkovo bralnico: Marinka Cerinšek, Andrejka Štimpfel











